Retten i Aalborg valgte at lukke dørene, da en 31-årig mand fra Aalborg skulle afgive forklaring i sagen, hvor han er tiltalt for at misbruge sin datter seksuelt samt at optage fotos og video af overgrebene, som han efterfølgende delte på pædofile netværk på internettet. Overgrebene foregik fra 2006 til 2010, hvor pigen var fra otte måneder til knap fem år gammel. Dørene bliver lukket af hensyn til datteren samt mandens tidligere kæreste, som også er forurettet i sagen, da den 31-årige har lagt pornografiske billeder og videoer af hende ud på nettet, uden at hun vidste det. Anklager Mette Hansen fortæller, at det var politiet, der kom på sporet af sagen, da man opdagede de børnepornografiske videoklip på nettet. Der forelå altså ingen indberetninger fra kommunen om misbrug af pigen. Aalborg Kommune vil ikke kommentere, hvorvidt man har set tegn på misbrug, og om der er gjort noget for at hjælpe pigen. Samtidig anser anklageren sagen for noget usædvanlig, da der florerer mange pornografiske billeder af børn på nettet, men det er meget sjældent, at børnene bliver genkendt, som det var tilfældet i denne sag. Ud over tiltalen for misbrug, er den 31-årige også tiltalt for at have været i besiddelse af 3792 billeder samt 193 videoklip med børneporno. Heraf var 236 billeder og 10 film af datteren. Den 31-årige erkender i store træk forholdene i anklageskriftet, og derfor forsøger man at køre sagen som en tilståelsessag.

Referat:
31-årig erkender i store træk anklagerne om seksuelt misbrug af sin datter.